MD22:

|  |  |
| --- | --- |
| IAF MD 22:2019 | *Starptautiskais akreditācijas forums* |
|  |  |
| A picture containing shape  Description automatically generated | ***IAF* obligātais dokuments** |

**ISO/IEC 17021-1 PIEMĒROŠANA ARODVESELĪBAS UN DARBA DROŠĪBAS PĀRVALDĪBAS SISTĒMU (*OH&SMS*) SERTIFICĒŠANAI**

**2. izdevums**

**(IAF MD 22:2019)**

|  |  |  |
| --- | --- | --- |
| Izdots: 2019. gada 7. maijā | Piemērošanas datums: 2020. gada 7. maijs | IAF MD22, 2. izdevums |
|  | © Starptautiskais akreditācijas forums, 2019 |  |

Starptautiskais akreditācijas forums (*IAF*) veicina tirdzniecību un atbalsta regulatorus, pasaules mērogā īstenojot akreditācijas iestāžu (AI) savstarpējas atzīšanas nolīgumu, lai *IAF* locekļu akreditētās atbilstības novērtēšanas institūcijas (ANI) tiktu atzītas visā pasaulē.

Akreditācija mazina riskus uzņēmumiem un to klientiem, garantējot, ka akreditētas ANI ir kompetentas veikt darbu, ko tās uzņemas savā akreditācijas jomā. AI, kas ir *IAF* locekles, un ANI, ko tās akreditē, ir jāpilda attiecīgie starptautiskie standarti un piemērojamie *IAF* piemērošanas dokumenti šo standartu saskaņotai piemērošanai.

*IAF* daudzpusējo atzīšanas nolīgumu (*MLA*) parakstījušās AI regulāri novērtē iecelta speciālistu grupa, lai nodrošinātu uzticamu šo iestāžu akreditācijas programmu darbību. *IAF MLA* struktūra un joma ir precizēta dokumentā IAF PR 4 “Structure of IAF MLA and Endorsed Normative Documents” [*IAF MLA* struktūra un apstiprinātie normatīvie dokumenti].

*IAF MLA* ir strukturēts piecos līmeņos. 1. līmenī ir noteikti obligātie kritēriji, kas piemērojami visām AI, ISO/IEC 17011. 2. līmeņa darbības(-u) un attiecīgo 3. līmeņa normatīvo dokumentu apvienojums ir *MLA* galvenā joma, savukārt 4. līmeņa (ja atbilstīgi) un 5. līmeņa attiecīgo normatīvo dokumentu apvienojums ir *MLA* pakārtotā joma.

* *MLA* galvenajā jomā ietilpst darbības, piemēram, produkta sertifikācija un saistītie obligātie dokumenti, piemēram, ISO/IEC 17065. Apliecinājumi, ko veic ANI galvenās jomas līmenī, tiek uzskatīti par vienlīdz uzticamiem.
* *MLA* ietilpst atbilstības novērtēšanas prasības, piemēram, ISO 9001, un, ja atbilstīgi, – shēmas īpašās prasības, piemēram, ISO TS 22003. Apliecinājumi, ko veic ANI pakārtotās jomas līmenī, tiek uzskatīti par līdzvērtīgiem.

*IAF MLA* nodrošina uzticamību, kas nepieciešama, lai tirgus atzītu atbilstības novērtēšanas rezultātus. Apliecinājumi, ko saskaņā ar *IAF MLA* ir izdevusi institūcija, kuru ir akreditējusi *IAF MLA* parakstītāja AI, var tikt atzīti visā pasaulē, tādējādi veicinot starptautisko tirdzniecību.

# SATURA RĀDĪTĀJS

[0. IEVADS 7](#_Toc134602819)

[1. DARBĪBAS JOMA 7](#_Toc134602820)

[2. NORMATĪVĀS ATSAUCES 7](#_Toc134602821)

[3. TERMINI UN DEFINĪCIJAS 8](#_Toc134602822)

[4. PRINCIPI 8](#_Toc134602823)

[5. VISPĀRĪGĀS PRASĪBAS 8](#_Toc134602824)

[6. PRASĪBAS STRUKTŪRAI 8](#_Toc134602825)

[7. PRASĪBAS RESURSIEM 8](#_Toc134602826)

[8. INFORMĀCIJAS PRASĪBAS 9](#_Toc134602827)

[9. PRASĪBAS PROCESIEM 9](#_Toc134602828)

[9.1. Pirmssertifikācijas darbības 9](#_Toc134602829)

[9.2. Auditu plānošana 10](#_Toc134602830)

[9.3. Sākotnējā sertifikācija 10](#_Toc134602831)

[9.4. Auditu veikšana 10](#_Toc134602832)

[9.5. Sertifikācijas lēmums 11](#_Toc134602833)

[9.6. Sertifikācijas saglabāšana 11](#_Toc134602834)

[9.7. Apelācijas 11](#_Toc134602835)

[9.8. Sūdzības 11](#_Toc134602836)

[9.9. Klientu pieraksti 11](#_Toc134602837)

[10. PĀRVALDĪBAS SISTĒMAS PRASĪBAS SERTIFIKĀCIJAS INSTITŪCIJĀM 11](#_Toc134602838)

[A PAPILDINĀJUMS (normatīvs). ATBILSTĪBA TIESĪBU AKTIEM KĀ AKREDITĒTAS *OH&SMS* SERTIFIKĀCIJAS SASTĀVDAĻA 11](#_Toc134602839)

[B PAPILDINĀJUMS (normatīvs). AKREDITĀCIJAS SFĒRA 15](#_Toc134602843)

|  |  |
| --- | --- |
| 2. izdevumsSagatavoja: *IAF* Tehniskā komiteja | Datums: 2019. gada 18. marts |
| Apstiprināja: *IAF* locekļi | Piemērošanas datums: 2020. gada 7. maijs |
| Izdošanas datums: 2019. gada 7. maijs |  |
| Kontaktpersona informācijas pieprasījumiem: Elva Nilsena [*Elva Nilsen*], *IAF* korporācijas sekretāreTālrunis: +1 (613) 454 8159E-pasts: secretary@iaf.nu |

## IEVADS ATTIECĪBĀ UZ *IAF* OBLIGĀTAJIEM DOKUMENTIEM

Šajā dokumentā vēlējuma un vajadzības izteiksmi lieto, lai norādītu atzītus standarta prasību izpildes līdzekļus [[1]](#footnote-1). Atbilstības novērtēšanas institūcija (ANI) prasības var izpildīt līdzvērtīgā veidā ar nosacījumu, ka tā to var pierādīt akreditācijas iestādei (AI).

Šajā dokumentā vajadzības un īstenības izteiksmi lieto, lai norādītu noteikumus, kas, atainojot attiecīgā standarta prasības, ir obligātie noteikumi[[2]](#footnote-2).

# ISO/IEC 17021-1 PIEMĒROŠANA ARODVESELĪBAS UN DARBA DROŠĪBAS PĀRVALDĪBAS SISTĒMU (*OH&SMS*) SERTIFICĒŠANAI

## 0. IEVADS

Šis ir obligātais dokuments, ko izmanto, lai saskaņoti piemērotu ISO/IEC 17021-1:2015, akreditējot sertifikācijas institūcijas, kuras veic arodveselības un darba drošības pārvaldības sistēmu (*OH&SMS*) sertifikāciju. Joprojām ir piemērojami visi ISO/IEC 17021-1:2015 standarta punkti un pielikumi, un šis dokuments nav prioritārāks par minētajā standartā noteiktajām prasībām. Šo dokumentu piemēro ne tikai OHSAS 18001 sertifikācijai, bet izmanto arī citu *OH&SMS*, piemēram, ISO 45001 un citu standartu sertifikācijai. Ja rodas pretrunas saistībā ar šo dokumentu, valsts tiesību akti ir prioritārāki.

Šajā dokumentā un tā 1. izdevumā bija iekļauti pieci obligātie papildinājumi, kuros sniegtas īpašas *OH&SMS* prasības. Viens no tiem tika izņemts un pilnībā aizstāts ar ISO/IEC TS 17021-10:2018. Divi no tiem tika izņemti, un visas prasības iekļautas attiecīgi IAF MD5:2019 un IAF MD17:2019 versijās.

Šā dokumenta 2. izdevumā ir iekļauti divi obligātie papildinājumi, kuros sniegtas īpašas *OH&SMS* prasības šādiem *IAF* un *EA* dokumentiem.

|  |  |
| --- | --- |
| Papildinājumi | Avots / atsauces dokuments |
| A papildinājums “Atbilstība tiesību aktiem kā akreditētas *OH&SMS* sertifikācijas sastāvdaļa” | EA-7/04 M:2017 |
| B papildinājums “Akreditācijas sfēra” | IAF-ID1:2014 |

Šajā dokumentā ievērota ISO/IEC 17021-1:2015 struktūra.

Īpaši kritēriji ir apzīmēti ar burtu “G”, kam seko atsauces numurs, kas ietver attiecīgo ISO/IEC 17021-1:2015 prasību punktu.

Visur, kur šā dokumenta tekstā ir sniegta atsauce uz “XX. punktu”, tā ir atsauce uz ISO/IEC 17021-1:2015 punktu, ja vien nav norādīts citādi.

Vairākobjektu organizācijām piemēro IAF MD1:2018. Šajā dokumentā ir sniegtas papildu prasības attiecībā uz *OH&SMS*.

# 1. DARBĪBAS JOMA

Nav papildu prasību.

# 2. NORMATĪVĀS ATSAUCES

Nav papildu prasību.

# 3. TERMINI UN DEFINĪCIJAS

**G 3.3.** Papildus ISO/IEC 17021-1 papildu pakalpojumi, kas tiek sniegti arodveselības un darba drošības jomā, arī tiek uzskatīti par pārvaldības sistēmu konsultāciju pakalpojumiem. Tie cita starpā ir šādi pakalpojumi:

i) arodveselības un darba drošības koordinatora lomas pildīšana;

ii) drošības pārskatu sniegšana;

iii) riska novērtējumu veikšana;

iv) saziņa ar reglamentējošām iestādēm klienta vārdā un

v) nelaimes gadījumu un incidentu izmeklēšana.

# 4. PRINCIPI

**G 4.1.2.** Papildus pastāvīgajiem un pagaidu darbiniekiem, kas ir vai nav vadītāji, un viņu pārstāvjiem, *OH&SMS* sertifikācijā cita starpā ir ieinteresētas šādas personas:

i) juridiskās un reglamentējošās iestādes (vietējās, reģionālās, valsts vai starptautiskās iestādes);

ii) mātesorganizācijas;

iii) piegādātāji, līgumslēdzēji un apakšuzņēmēji;

iv) darba ņēmēju organizācijas (arodbiedrības) un darba devēju organizācijas;

v) īpašnieki, akcionāri, klienti, apmeklētāji, darba ņēmēju radinieki, vietējā kopiena un organizācijas apkaime, kā arī plaša sabiedrība;

vi) klienti, medicīniskie dienesti un citi sabiedriskie dienesti, plašsaziņas līdzekļi, zinātniskās aprindas, uzņēmumu asociācijas un nevalstiskās organizācijas (NVO), un

vii) arodveselības un darba drošības organizācijas un arodveselības un veselības aprūpes speciālisti (piemēram, ārsti un medmāsas).

# 5. VISPĀRĪGĀS PRASĪBAS

**G 5.2.3.** (2. piezīmē)

Galvenās ieinteresētās personas var būt G.4.1.2. punktā minētās papildu personas.

# 6. PRASĪBAS STRUKTŪRAI

Nav papildu prasību.

# 7. PRASĪBAS RESURSIEM

**G 7.1.2.** (piezīmē)

Attiecībā uz arodveselības un darba drošības pārvaldības sistēmām termins “tehniskā joma” ir saistīts ar procesu vai pakalpojumu kopīgajām iezīmēm un ar tiem saistīto apdraudējumu, kas var pakļaut darba ņēmējus *OH&S* riskiem.

# 8. INFORMĀCIJAS PRASĪBAS

**G 8.5.3.** Saskaņā ar juridiski izpildāmiem pasākumiem tiek prasīts, ka sertificēts klients nekavējoties informē sertifikācijas institūciju, ja ir noticis nopietns incidents vai noteikumu pārkāpums, kurā ir nepieciešams iesaistīties kompetentajai reglamentējošajai iestādei.

# 9. PRASĪBAS PROCESIEM

## 9.1. Pirmssertifikācijas darbības

**G 9.1.1.** Pieteikuma iesniedzējas organizācijas pilnvarotais pārstāvis, sniedzot informāciju sertifikācijas iestādei par procesiem un darbībām, norāda arī galvenos apdraudējumus un *OH&S* riskus, kas saistīti ar procesiem, procesos izmantotos galvenos bīstamos materiālus un attiecīgos juridiskos pienākumus, kas izriet no piemērojamajiem tiesību aktiem *OH&S* jomā.

Pieteikumā ietver datus par personālu, kas strādā organizācijas telpās, kā arī ārpus tām.

**G 9.1.4.** *OH&SMS* audita laiku nosaka saskaņā ar IAF MD5.

Ja klients sniedz pakalpojumus citas organizācijas telpās, ANI pārbauda, ka klienta *OH&SMS* ir aptvertas šīs darbības ārpus organizācijas telpām (neatkarīgi no citas organizācijas *OH&SMS* pienākumiem). Nosakot audita veikšanai nepieciešamo laiku, ANI izvērtē, ka audits ir periodiski veicams visos organizācijas objektos, kuros strādā darbinieki. Tas, vai audits tiks veikts visos objektos, būs atkarīgs no dažādiem faktoriem, piemēram, kādi *OH&S* riski ir saistīti ar šajos objektos veiktajām darbībām, līgumiskas vienošanās, kuras sertificē cita akreditēta ANI, iekšējā audita sistēma, statistikas dati par nelaimes gadījumiem un gandrīz notikušiem nelaimes gadījumiem. Pieraksta pamatojumu šāda lēmuma pieņemšanai.

**G 9.1.5.** Ja *OH&SMS* darbojas vairākos objektos, ir nepieciešams noteikt, vai ir vai nav atļauts veidot izlasi, pamatojoties uz novērtējumu, kāds ir *OH&S* risku līmenis saistībā ar katrā objektā, kas iekļauts sertifikācijas sfērā, veikto darbību un procesu būtību. Jānodrošina, ka šādu lēmumu pamatojums, audita laika aprēķins un katra objekta apmeklējuma biežums atbilst IAF MD5 10. punkta prasībām, un to dokumentē attiecībā uz katru klientu.

Ja ir vairāki objekti, bet tajos neveic vienādas darbības un procesus un tajos nav vienādi *OH&S* riski, izlases veidošana nav piemērojama.

Lai arī vienā objektā veic procesus vai ražo produktus, kas ir līdzīgi citos objektos veiktajiem procesiem vai ražotajiem produktiem, ANI ņem vērā katrā objektā veikto darbību atšķirības (tehnoloģijas, iekārtu, izmantoto un uzglabāto bīstamo materiālu daudzuma, darba vides, telpu u. c. atšķirības).

Ja ir atļauts veidot izlasi, SI nodrošina, ka auditējamo objektu izlase reprezentē procesus, darbības un *OH&S* riskus, kas pastāv organizācijā, kurai veic auditu.

Pagaidu objektus, kas ietilpst organizācijas *OH&SMS* tvērumā, auditē izlases veidā, lai sniegtu pierādījumus par pārvaldības sistēmas darbību un efektivitāti (skat. IAF MD5 9. punktu).

## 9.2. Auditu plānošana

**G 9.2.1.2. b)** Lai noteiktu pārvaldības sistēmas spēju nodrošināt, ka klients izpilda piemērojamās tiesību aktu, reglamentējošās un līgumiskās prasības, piemēro A papildinājumā aprakstīto pieeju.

**G.9.2.1.3.** *OH&SMS* iekļauj darbības, produktus un pakalpojumus, kurus organizācija kontrolē vai ietekmē un kas var ietekmēt organizācijas *OH&SMS* sniegumu.

Pagaidu objektiem, piemēram, būvlaukumiem, piemēro tās organizācijas *OH&SMS*, kura kontrolē šos objektus, neatkarīgi no tā, kur tie atrodas.

## 9.3. Sākotnējā sertifikācija

Nav papildu prasību.

## 9.4. Auditu veikšana

**G 9.4.4.2.** Audita grupa iztaujā šādu personālu:

i) vadību, kas ir juridiski atbildīga par arodveselību un darba drošību;

ii) darba ņēmēju pārstāvi(-jus), kas ir juridiski atbildīgi par arodveselību un darba drošību;

iii) personālu, kura pienākums ir uzraudzīt darbinieku veselību, piemēram, ārstus un medmāsas. Pieraksta pamatojumu, ja iztaujāšanu veic attālināti;

iv) vadītājus, kā arī pastāvīgos un pagaidu darbiniekus.

Cits personāls, attiecībā uz kuru iztaujāšana ir jāizvērtē, ir:

i) vadītāji un darbinieki, kas veic ar arodveselības un darba drošības risku novēršanu saistītas darbības, un

ii) līgumslēdzēju vadība un darbinieki.

**G 9.4.5.3.** Sertifikācijas institūcijai ir jābūt izstrādātām procedūrām, kurās sīki izklāstīts, kādas darbības jāveic, ja tiek atklāta neatbilstība attiecīgajām reglamentējošajām prasībām. Šajās procedūrās iekļauj prasību, ka šādas neatbilstības nekavējoties paziņo organizācijai, kurai veic auditu.

**G 9.4.7.1.** Organizācijas pārstāvim ir jāuzaicina dalībai noslēguma sanāksmē vadība, kas juridiski atbild par arodveselību un darba drošību, personāls, kas atbild par darbinieku veselības uzraudzību, un darba ņēmēju pārstāvis(-ji), kas atbild par arodveselību un darba drošību.

Neierašanās gadījumā norāda pamatojumu.

## 9.5. Sertifikācijas lēmums

Nav papildu prasību.

## 9.6. Sertifikācijas saglabāšana

**G 9.6.4.2.** Neatkarīgi no tā, vai iesaistās kompetentā reglamentējošā iestāde, dažkārt ir nepieciešams īpašs audits gadījumos, kad sertifikācijas institūcija uzzina, ka ir noticis nopietns incidents saistībā ar arodveselību un darba drošību, piemēram, smags nelaimes gadījums vai nopietns regulējuma pārkāpums, lai izmeklētu, vai pārvaldības sistēmas darbība nav kompromitēta un joprojām darbojas efektīvi. Sertifikācijas institūcija dokumentē šīs izmeklēšanas rezultātu.

**G 9.6.5.2.** Informācija, kuru ir sniedzis sertificētais klients (skat. G 8.5.3. punktu) vai ko audita grupa ir tieši ieguvusi īpašā audita laikā (G 9.6.4.2. punkts), par incidentiem, piemēram, smagiem nelaimes gadījumiem vai nopietnu regulējuma pārkāpumu, kas rada vajadzību iejaukties kompetentajai reglamentējošajai iestādei, sniedz sertifikācijas institūcijai pamatu lemt par veicamajām darbībām, tostarp par sertifikācijas apturēšanu vai atcelšanu, ja var pierādīt, ka sistēma nedarbojas atbilstoši *OH&S* sertifikācijas prasībām ievērojamā mērā. Šādas prasības iekļauj ANI un organizācijas līgumiskas vienošanās dokumentos.

## 9.7. Apelācijas

Nav papildu prasību.

## 9.8. Sūdzības

Nav papildu prasību.

## 9.9. Klientu pieraksti

Nav papildu prasību.

# 10. PĀRVALDĪBAS SISTĒMAS PRASĪBAS SERTIFIKĀCIJAS INSTITŪCIJĀM

Nav papildu prasību.

# A PAPILDINĀJUMS (normatīvs). ATBILSTĪBA TIESĪBU AKTIEM KĀ AKREDITĒTAS *OH&SMS* SERTIFIKĀCIJAS SASTĀVDAĻA

**A.0.1. IEVADS**

**A.0.1.** Ņemot vērā dažādus viedokļus, izmanto šādu termina “atbilstība tiesību aktiem” definīciju: “Atbilstība tiesību aktiem tādā veidā, ka tiek panākts paredzētais rezultāts.”

Lai arī *OH&SMS* sertifikācija, ievērojot piemērojamā *OH&SMS* standarta prasības, negarantē atbilstību tiesību aktiem (ne arī citi kontroles līdzekļi, tostarp valdības vai citu veidu kontrole un/vai inspicēšana vai citu veidu sertifikācija vai verifikācija, lai pārliecinātos par atbilstību tiesību aktiem), sertifikācija ir pierādīts un efektīvs līdzeklis, kā sasniegt un uzturēt šo atbilstību tiesību aktiem.

Tiek atzīts, ka akreditēta *OH&SMS* sertifikācija parāda, ka neatkarīga trešā persona (sertifikācijas institūcija) ir novērtējusi organizāciju un apstiprinājusi, ka tai ir pierādāmi efektīva *OH&SMS*, kas ļauj tai nodrošināt politisko saistību izpildi, tostarp nodrošināt atbilstību tiesību aktiem.

Pastāvīga vai iespējamā piemērojamo juridisko prasību neizpilde var liecināt par pārvaldības kontroles trūkumu organizācijā un *OH&SMS*, un atbilstība standartam ir rūpīgi jāpārskata.

**A.0.2.** Ar šo papildinājumu ir paredzēts plašāk piemērot noteiktas prasības, kas sniegtas dokumentā EA-7/04 M: 2017 “Legal Compliance as a part of Accredited ISO 14001:2015 certification” [Atbilstība tiesību aktiem kā akreditētas ISO 14001:2015 sertifikācijas sastāvdaļa], 03. redakcija, 2017. gada maijs, attiecinot tās uz *OH&SMS*. Šīs prasības raksturo, kāda ir organizācijas akreditētu *OH&SMS* sertifikācijas saikne ar to, kādā pakāpē šī organizācija nodrošina atbilstību piemērojamajām *OH&S* juridiskajām prasībām.

## A.1. KĀ SERTIFIKĀCIJAS INSTITŪCIJAI IR VEICAMS *OH&SMS* AUDITS ATTIECĪBĀ UZ ATBILSTĪBU TIESĪBU AKTIEM

**A.1.1.** Izmantojot sertifikācijas novērtēšanas procesu, sertifikācijas institūcija novērtē, kā organizācija izpilda *OH&SMS* standarta prasības, jo tās attiecas uz atbilstību tiesību aktiem, un sertifikāciju piešķir tikai tad, kad var gūt apliecinājumu par šo prasību izpildi.

Pēc sertifikācijas turpmākos uzraudzības un atkārtotas novērtēšanas auditus sertifikācijas institūcija veic atbilstoši iepriekš minētajai audita metodoloģijai.

**A.1.2.** Lai nodrošinātu, ka dokumentu un pierakstu pārskatīšana ir līdzsvarā ar *OH&SMS* īstenošanas novērtēšanu ekspluatācijas darbību laikā (piemēram, ražotņu un citu darba objektu apmeklējumu laikā), sertifikācijas institūcija nodrošina, ka tiek veikts atbilstošs *OH&SMS* efektivitātes audits.

**A.1.3.** Nav formulas, kas ļautu definēt, kādai ir jābūt šai relatīvajai attiecībai, jo katrā organizācijā situācija atšķiras. Tomēr ir dažas norādes, ka pārāk daudz audita laika tiek veltīts birojā veiktai pārskatīšanai, un tā ir visai bieža problēma. Rezultātā varētu būt nepietiekami novērtēta *OH&SMS* efektivitāte attiecībā uz jautājumiem, kas skar atbilstību tiesību aktiem, un pastāv iespēja, ka netiek pamanīts vājš sniegums, kā rezultātā ieinteresētās personas zaudē uzticību sertifikācijas procesam.

Sertifikācijas institūcijai, izmantojot atbilstošu uzraudzības programmu, ir jānodrošina, ka visā sertifikācijas ciklā, kas parasti ir trīs gadi, tiek saglabāta atbilstība. Sertifikācijas institūcijas auditori pārbauda, kā tiek pārvaldīta atbilstība tiesību aktiem, pamatojoties uz pierādījumiem par sistēmas īstenošanu, un nebalstās tikai uz plānotajiem vai gaidāmajiem rezultātiem.

**A.1.4.** Ja organizācija nespēj apliecināt sākotnējo vai pastāvīgo apņemšanos nodrošināt atbilstību tiesību aktiem, sertifikācijas institūcija to nesertificē vai vairs nesertificē kā organizāciju, kas izpilda *OH&SMS* standarta prasības.

**A.1.5.** Apzināta vai pastāvīga neatbilstība ir uzskatāma par nopietnu atteikšanos atbalstīt politiskās saistības nodrošināt atbilstību tiesību aktiem, kā rezultātā sertifikācija ir jāatsaka vai arī spēkā esošais *OH&SMS* standarta sertifikāts ir jāaptur vai jāatceļ.

**A.1.6.** Ja tiek slēgtas ražotnes vai darba vietas, mainās *OH&S* riski, jo darbinieki vairs nebūtu pakļauti šiem riskiem, taču varētu rasties jauni riski sabiedrības locekļiem (piemēram, ja netiek veiktas atbilstošas uzturēšanas un uzraudzības darbības). Sertifikācijas institūcija pārbauda, ka pārvaldības sistēma joprojām atbilst *OH&SMS* standartam un tiek efektīvi īstenota attiecībā uz slēgtajām ražotnēm un darba vietām, pretējā gadījumā sertifikātu aptur.

## A.2. ATBILSTĪBAS KRITĒRIJI SERTIFIKĀCIJAS LĒMUMA PIEŅEMŠANAI

**A.2.1.** Ieinteresētajām personām un organizācijas ieinteresētajām pusēm, kuras apgalvo, ka atbilst *OH&SMS* standartam, ir jānodrošina pilnīga atbilstība tiesību aktiem. Tas, kā tiek uztverta akreditētas sertifikācijas vērtība šajā jomā, ir cieši saistīts ar ieinteresēto pušu apmierinātību saistībā ar atbilstību tiesību aktiem.

**A.2.2.** Pirms sertifikācijas institūcija piešķir sertifikāciju, organizācija pati veic savas atbilstības novērtēšanu, lai varētu parādīt, ka tā ir nodrošinājusi atbilstību piemērojamām *OH&S* juridiskajām prasībām.

**A.2.3.** Ja organizācija vēl nav nodrošinājusi atbilstību tiesību aktiem, tai jāspēj parādīt, ka tā ir ieviesusi plānu, kas tiek īstenots, lai sasniegtu pilnīgu atbilstību līdz paziņotajam datumam, ko pamato ar dokumentētu nolīgumu ar regulatoru, ja

iespējams attiecībā uz dažādiem valsts nosacījumiem. Šā plāna sekmīga īstenošana ir uzskatāma par prioritāti attiecībā uz *OH&SMS*.

**A.2.4.** Izņēmuma kārtā sertifikācijas institūcija var joprojām piešķirt sertifikāciju, bet lūgt sniegt objektīvus pierādījumus, kas apstiprina, ka organizācijas *OH&SMS*:

a) spēj sasniegt prasīto atbilstību, pilnībā īstenojot iepriekš minēto īstenošanas plānu noteiktajā termiņā;

b) ir vērsusi uzmanību uz visiem apdraudējumiem un *OH&S* riskiem, kam ir pakļauti darba ņēmēji un cits personāls, un ka nav darbību, procesu vai situāciju, kuras varētu izraisīt nopietnu kaitējumu un/vai veselības pasliktinājumu, un

c) pārejas periodā ir izstrādājusi nepieciešamos pasākumus, lai nodrošinātu *OH&S* riska mazināšanu un kontroli.

**A.2.5.** Tā kā piemērojamajā *OH&SMS* standartā ir skaidri noteiktas ISO/IEC 17021-1 9.4.8.3. punkta a) apakšpunkta prasības un paredzētie rezultāti, sertifikācijas institūcija nodrošina, ka tās audita pārskatos tiek ietverts apliecinājums par organizācijas *OH&SMS* atbilstību un efektivitāti, kā arī pierādījumu kopsavilkums attiecībā uz *OH&SMS* spēju izpildīt atbilstības nodrošināšanas pienākumus.

## A.3. KOPSAVILKUMS

**A.3.1.** Ja organizācijai ir *OH&SMS* akreditēta sertifikācija, tas norāda, ka tiek izpildītas piemērojamā *OH&SMS* standarta prasības, un ir apliecināta un efektīva apņemšanās nodrošināt atbilstību piemērojamajām juridiskajām prasībām.

**A.3.2.** Organizācijai joprojām ir pienākums kontrolēt atbilstību tiesību aktiem, kas ir svarīga *OH&SMS* novērtēšanas sastāvdaļa.

**A.3.3.** Jāuzsver, ka sertifikācijas institūcijas auditori nav *OH&S* regulatora inspektori. Viņiem nav jāsniedz “paziņojumi” vai “deklarācijas” par atbilstību tiesību aktiem. Tomēr viņi var “verificēt atbilstības tiesību aktiem novērtējumu”, lai novērtētu atbilstību piemērojamajam *OH&SMS* standartam.

**A.3.4.** *OH&SMS* akreditēta sertifikācija, kas apliecina, ka tiek izpildītas *OH&SMS* standarta prasības, nevar būt absolūta un nepārtraukta garantija, ka tiek nodrošināta atbilstība tiesību aktiem, taču pastāvīgu atbilstību tiesību aktiem nevar garantēt neviena sertifikācija vai juridiskā shēma. Tomēr *OH&SMS* ir pierādīts un efektīvs rīks, kā sasniegt un uzturēt atbilstību tiesību aktiem, un sniedz augstākajai vadībai būtisku un savlaicīgu informāciju par organizācijas atbilstības statusu.

**A.3.5.** *OH&SMS* standartā ir prasīta apņemšanās ievērot juridiskās prasības. Pirms sertifikācijas institūcija piešķir sertifikāciju, organizācija pati veic savas atbilstības novērtēšanu, lai varētu parādīt, ka tā ir nodrošinājusi atbilstību piemērojamām juridiskajām prasībām.

**A.3.6.** *OH&SMS* sertifikācija, apliecinot, ka tiek izpildītas *OH&SMS* standarta prasības, ir apstiprinājums, ka ir pierādīts, ka *OH&SMS* ļauj efektīvi pildīt politiskās saistības, tostarp pienākumus nodrošināt atbilstību tiesību aktiem, un ir pamats un atbalsts, kas ļauj organizācijai turpināt nodrošināt atbilstību tiesību aktiem.

**A.3.7.** Lai nodrošinātu, ka ieinteresētās puses un ieinteresētās personas turpina uzticēties *OH&SMS* akreditētās sertifikācijas iepriekš minētajiem atribūtiem, sertifikācijas institūcija nodrošina, ka ir parādīta sistēmas efektivitāte pirms sertifikācijas piešķiršanas, saglabāšanas vai turpināšanas.

**A.3.8.** *OH&SMS* var būt rīks, lai veidotu organizācijas un tās *OH&S* regulatoru dialogu un pamatu partnerattiecībām, kas balstītas uz uzticēšanos, aizstājot agrākās pretstatījuma “viņi un mēs” attiecības. *OH&S* regulatoriem un sabiedrībai ir jāuzticas organizācijām, kurām ir akreditēts *OH&SMS* standarta sertifikāts, un jāspēj tās uztvert kā organizācijas, kas spēj pastāvīgi un konsekventi pārvaldīt atbilstību tiesību aktiem.

# B PAPILDINĀJUMS (normatīvs). AKREDITĀCIJAS SFĒRA

**B.1.** *OH&S* akreditācijas sfēru sertifikācijas institūcija izsaka kā vienu vai vairākus elementus no *OH&SMS* vajadzībām grozītā dokumenta IAF-ID1:2014 pielikumā uzskaitītajām ekonomiskajām darbībām, kas sniegtas šajā tabulā.

## *OH&SMS* akreditācijas sfēru veidlapas paraugs

| ***OH&SMS* akreditācijas sfēra** |
| --- |
| **Nr. p. k.** | **Saimnieciskās nozares/darbības apraksts** | **NACE – sadaļa/grupa/klase (2. red.)** | **Kopīgu *OH&S* apdraudējumu piemēri (1)** |
| 1 | Lauksaimniecība, mežsaimniecība, zvejniecība | 01, 02, 03 | Pakļautība pesticīdu, bioloģiskajam un ķīmiskajam apdraudējumam, pārvietojami lauksaimniecības transportlīdzekļi un iekārtas, mehānismi, darbs augstumā, manuāla pārvietošana, elpceļu slimības, zoonoze, troksnis, atkārtots stress utt. |
| 2 | Ieguves rūpniecība un karjeru izstrāde | 05, 06, 07, 08, 09 | Nogruvumi, uguns, sprādziens, mobilie transportlīdzekļi, mehānismi, kritieni no augstuma, iesprostošana un elektriskās strāvas trieciens, troksnis, vibrācija, radona iedarbība, kristāliskā silīcija oksīda iedarbība, ogļu putekļi, bīstamas ķīmiskās vielas, darbs ierobežotās telpās utt. |
| 3 | Pārtikas produkti, dzērieni un tabakas izstrādājumi | 10, 11, 12 | Pakļautība pesticīdu, bioloģiskajam un ķīmiskajam apdraudējumam, pārvietojami transportlīdzekļi un iekārtas, rīki, mehānismi, aukstuma zonas (saldētava), karsti līdzekļi, atkārtots stress utt. |
| 4 | Tekstilizstrādājumi un tekstilpreces | 13, 14 | Mehānismi un iekārtas, krāsvielu un ķīmisko vielu iedarbība, vilnas un pūku putekļi, uguns, sprādziens, smagu preču iekraušana un izkraušana, troksnis utt. |
| 5 | Āda un ādas izstrādājumi | 15 | Hroma un citu bīstamu ķimikāliju iedarbība, mehānismi, spiediena iekārtas, nedroša darba vieta, smagu preču iekraušana un izkraušana, troksnis, utt. |
| 6 | Koksne un koksnes izstrādājumi | 16 | Bīstamu ķimikāliju iedarbība, koksnes putekļi, dažādi mehānismi un rīki, uguns, sprādziens utt. |
| 7 | Celuloze, papīrs un papīra izstrādājumi | 17 | Bīstamu ķimikāliju iedarbība, mašīnas un spiediena iekārtas, mehānismi, uguns, sprādziens, nedroša darba vieta (siltuma starojums, putekļi), troksnis utt. |
| 8 | Izdevējdarbības uzņēmumi | 58.1, 59.2 | Videoterminālā ierīce (*VDT*), ķermeņa stāja, apgaismojums, atkārtots stress utt. |
| 9 | Drukāšanas uzņēmumi | 18 | Bīstamu ķimikāliju iedarbība, mehānismi, troksnis |
| 10 | Koksa un naftas pārstrādes produktu ražošana | 19 | Bīstamu ķimikāliju iedarbība, mehānismi, mašīnas un iekārtas, spiediena iekārtas, uguns, sprādziens, darbs ierobežotās telpās, darbs augstumā, troksnis, sprādziens, akmeņogļu putekļi utt. |
| 11 | Kodoldegviela | 24.46, 20.13 (tikai radioaktīvo materiālu sfērā) | Radiācijas/radioaktivitātes iedarbība, bīstamu ķimikāliju iedarbība, mašīnas un iekārtas utt. |
| 12 | Ķimikālijas, ķīmiskie izstrādājumi un šķiedras | 20 (izņemot radioaktīvo materiālu sfērā) | Bīstamu ķimikāliju iedarbība, mehānismi, mašīnas un iekārtas, spiediena iekārtas, uguns, sprādziens, darbs ierobežotās telpās, darbs augstumā, troksnis, sprādziens, putekļi utt. |
| 13 | Farmaceitiskie līdzekļi | 21 | Bīstamu bioloģisko un ķīmisko vielu iedarbība, radiācijas iedarbība, mašīnas un spiediena iekārtas, uguns, sprādziens, darbs ierobežotās telpās utt. |
| 14 | Gumijas un plastmasas izstrādājumi | 22 | Mehānismi, mašīnas un spiediena iekārtas, bīstamu ķimikāliju iedarbība, uguns, sprādziens, troksnis utt. |
| 15 | Nemetālisko minerālu izstrādājumi | 23, izņemot 23.5 un 23.6 | Mehānismi, mašīnas un spiediena iekārtas, elektrība, uguns, sprādziens, bīstamas ķimikālijas, troksnis, krāsas un pārklājumi, utt. |
| 16 | Betons, cements, kaļķis, ģipsis utt. | 23.5, 23.6 | Zemes darbi un ekskavācijas darbi, darbs augstumā, pārvietojamās mašīnas un mehānismi, manuāla pārvietošana, troksnis, vibrācija, putekļi, elektrība, uguns, sprādziens utt. |
| 17 | Parastie metāli un metāla izstrādājumi | 24, izņemot 24.46; 25, izņemot 25.4, 33.11 | Mehānismi, mašīnas un iekārtas, spiediena iekārtas, uguns, sprādziens, bīstamas ķīmiskās vielas, darbs augstumā, troksnis, krāsas un pārklājumi, radiācija utt. |
| 18 | Iekārtas un aprīkojums | 25.4, 28, 30.4, 33.12, 33.2 | Mehānismi, mašīnas un iekārtas, spiediena iekārtas, bīstamas ķīmiskās vielas, krāsas un pārklājumi, troksnis, vibrācija, manuāla pārvietošana, uguns, sprādziens utt. |
| 19 | Elektriskās un optiskās iekārtas | 26, 27, 33.13, 33.14, 95.1 | Mehānismi, mašīnas un iekārtas, spiediena iekārtas, elektrība, radiācija, bīstamas ķīmiskās vielas, troksnis, vibrācija, manuāla pārvietošana utt. |
| 20 | Kuģu būve | 30.1, 33.15 | Mehānismi, mašīnas un iekārtas, spiediena iekārtas, bīstamas ķīmiskās vielas, troksnis, vibrācija, manuāla pārvietošana, darbs augstumā, darbs ierobežotās telpās, uguns, sprādziens, radiācija, krāsas un pārklājumi, utt. |
| 21 | Aerokosmosa telpa | 30.3, 33.16 | Mehānismi, mašīnas un iekārtas, spiediena iekārtas, bīstamas ķīmiskās vielas, krāsas un pārklājumi, troksnis, vibrācija, radiācija, manuāla pārvietošana, uguns, sprādziens utt. |
| 22 | Cits transportlīdzekļu aprīkojums | 29, 30.2, 30.9, 33.17 | Mehānismi, mašīnas un iekārtas, spiediena iekārtas, bīstamas ķīmiskās vielas, krāsas un pārklājumi, krāsas un pārklājumi, troksnis, vibrācija, manuāla pārvietošana utt. |
| 23 | Nekur citur neklasificēta ražošana | 31, 32, 33,19 | Mehānismi, mašīnas un iekārtas, spiediena iekārtas, bīstamas ķīmiskās vielas, troksnis, vibrācija, manuāla pārvietošana, krāsas un pārklājumi, utt. |
| 24 | Otrreizējā pārstrāde | 38.3 | Satiksme, mehānismi, ķīmisko un bioloģisko vielu iedarbība, paslīdēšana, paklupšana, kritieni, radiācija, atkārtots stress, troksnis, uguns, sprādziens utt. |
| 25 | Elektroapgāde | 35.1 | Mašīnas un iekārtas, elektrība, elektromagnētisko lauku iedarbība, mehānismi, bīstamas ķīmiskās vielas, troksnis, vibrācija, darbs augstumā utt. |
| 26 | Gāzes apgāde | 35.2 | Spiediena iekārtas, mehānismi, uguns un sprādziens saistībā ar gāzes hermētiskuma zudumu, toksicitāte, troksnis, vibrācija, darbs ierobežotās telpās, darbs augstumā utt. |
| 27 | Ūdensapgāde | 35.3, 36 | Mašīnas un iekārtas, mehānismi, ķīmiskais apdraudējums, troksnis, vibrācija, darbs augstumā, darbs ierobežotās telpās, legioneloze utt. |
| 28 | Būvniecība | 41, 42, 43 | Zemes darbi un ekskavācijas darbi, darbs augstumā, nelaimes gadījumi ar pārvietojamām iekārtām, kritieni no augstuma, torņceltņi, pārvietojamās mašīnas un iekārtas, pagaidu darbi, manuāla pārvietošana, troksnis, vibrācija, putekļi, krāsa un pārklājumi, elektrība (gaisa elektrolīnijas un pazemes kabeļi), uguns utt. |
| 29 | Vairumtirdzniecība un mazumtirdzniecība, mehānisko transportlīdzekļu, motociklu, personisko mantu un mājsaimniecības preču remonts | 45, 46, 47, 95,2 | Mehānismi, rīki, bīstamas ķīmiskās vielas, troksnis, vibrācija, manuāla pārvietošana, ķimikālijas utt. |
| 30 | Viesnīcas un restorāni | 55, 56 | Paslīdēšana un paklupšana, karsti priekšmeti, aukstuma zonas (saldētavas), asi priekšmeti, ķīmiskas vielas, bioloģiskie atkritumi, legioneloze utt. |
| 31 | Transports, glabāšana un sakari | 49, 50, 51, 52, 53, 61 | Satiksme, ātrums, apgāšanās, sadursme, kustībā esoša transportlīdzekļa izraisīta notriekšana, kritieni no transportlīdzekļiem, manuāla pārvietošana, paslīdēšana un paklupšana |
| 32 | Finanšu starpniecība, nekustamais īpašums, noma | 64, 65, 66, 68, 77 | *VDT*, ķermeņa stāja, apgaismojums, atkārtots stress utt. |
| 33 | Informācijas tehnoloģijas | 58.2, 62, 63.1 | *VDT*, ķermeņa stāja, apgaismojums, atkārtots stress utt. |
| 34 | Inženierpakalpojumi | 71, 72, 74, izņemot 74.2 un 74.3 | *VDT*, konkrētā pakalpojuma funkciju plašums. |
| 35 | Citi pakalpojumi | 69, 70, 73, 74.2, 74.3, 78, 80, 81, 82 | Konkrētā pakalpojuma funkciju plašums. |
| 36 | Valsts pārvalde | 84 | *VDT*, ķermeņa stāja, apgaismojums, ergonomika, daudz variāciju utt. |
| 37 | Izglītība | 85 | *VDT*, apgaismojums, ergonomika, stress, troksnis utt. |
| 38 | Veselība un sociālais darbs | 75, 86, 87, 88 | Bioloģisko vielu apdraudējums, radioaktivitāte, infekciju slimības, kravu pārvietošana utt. |
| 39 | Citi sociālie pakalpojumi | 37, 38.1, 38.2, 39, 59.1, 60, 63.9, 79, 90, 91, 92, 93, 94, 96 | Mehānismi, ķīmisko un bioloģisko vielu iedarbība, paslīdēšana, pakrišana, kritieni, atkārtots stress, troksnis, konkrētā pakalpojuma funkciju plašums. |

*1. piezīme. Kopīgo apdraudējumu piemērus nav paredzēts iekļaut akreditācijas sfērā.*

*2. piezīme. Katram IAF kodam nav piešķirts riska līmenis. Katras AI pienākums būtu definēt katras sfēras riska līmeni, ņemot vērā vietējos tiesību aktus, OH&S apdraudējumus un IAF MD5 definētās prasības.*

*3. piezīme. NACE 2. red. T un U sadaļa, ieskaitot 97., 98. un 99. NACE kodu, nav iekļauti tabulā.*

*4. piezīme. OH&S sfēru izmantošana, lai aprakstītu OH&SMS “tehniskās jomas”, kā norādīts ISO/IEC 17021-1:2015 7.1.2. punktā, ir ierobežota. Lai arī 11. joma “Kodoldegviela” varētu būt leģitīms tehniskās jomas deskriptors, arī daži citi virsraksti varētu būt šādi deskriptori.*

*IAF* obligātā dokumenta “ISO/IEC 17021-1 piemērošana arodveselības un darba drošības pārvaldības sistēmu (*OH&SMS*) sertificēšanai” beigas

## Sīkāka informācija

Sīkāku informāciju par šo dokumentu vai citiem *IAF* dokumentiem var saņemt, sazinoties ar jebkuru *IAF* locekli vai ar *IAF* sekretariātu.

*IAF* locekļu kontaktinformācija ir sniegta *IAF* tīmekļa vietnē http://www.iaf.nu.

## Sekretariāts:

*IAF* korporācijas sekretāre

Tālrunis: +1 613 454-8159

E-pasts: secretary@iaf.nu

1. Tulkotāja piezīme. Tekstā angļu valodā šis komentārs attiecas uz konstrukcijām ar “should”. [↑](#footnote-ref-1)
2. Tulkotāja piezīme. Tekstā angļu valodā šis komentārs attiecas uz konstrukcijām ar “shall”. [↑](#footnote-ref-2)